CELEX: 32015R0943
Language: lv
Date: 2015-06-18 00:00:00
Title: Komisijas Īstenošanas regula (ES) 2015/943 (2015. gada 18. jūnijs) par ārkārtas pasākumiem, ar ko pārtrauc kaltētu pupiņu importu no Nigērijas un groza Regulas (EK) Nr. 669/2009 I pielikumu (Dokuments attiecas uz EEZ)

19.6.2015   
            
            
               LV
            
            
               Eiropas Savienības Oficiālais Vēstnesis
            
            
               L 154/8
            
         KOMISIJAS ĪSTENOŠANAS REGULA (ES) 2015/943
   (2015. gada 18. jūnijs)
   par ārkārtas pasākumiem, ar ko pārtrauc kaltētu pupiņu importu no Nigērijas un groza Regulas (EK) Nr. 669/2009 I pielikumu
   (Dokuments attiecas uz EEZ)
   EIROPAS KOMISIJA,
   ņemot vērā Līgumu par Eiropas Savienības darbību,
   ņemot vērā Eiropas Parlamenta un Padomes 2002. gada 28. janvāra Regulu (EK) Nr. 178/2002, ar ko paredz pārtikas aprites tiesību aktu vispārīgus principus un prasības, izveido Eiropas Pārtikas nekaitīguma iestādi un paredz procedūras saistībā ar pārtikas nekaitīgumu (1), un jo īpaši tās 53. panta 1. punktu,
   ņemot vērā Eiropas Parlamenta un Padomes 2004. gada 29. aprīļa Regulu (EK) Nr. 882/2004 par oficiālo kontroli, ko veic, lai nodrošinātu atbilstības pārbaudi saistībā ar dzīvnieku barības un pārtikas aprites tiesību aktiem un dzīvnieku veselības un dzīvnieku labturības noteikumiem (2), un jo īpaši tās 15. panta 5. punktu,
   tā kā:
   
               (1)
            
            
               Regulā (EK) Nr. 178/2002 noteikti vispārīgie principi, kas Savienības un valstu līmenī reglamentē pārtiku kopumā un jo īpaši pārtikas nekaitīgumu. Tajā paredzēti ārkārtas pasākumi, ko Komisija veic, ja ir pierādījumi, ka no trešās valsts importēta pārtika var radīt nopietnu risku cilvēku veselībai.
            
         
               (2)
            
            
               Komisijas Regula (EK) Nr. 669/2009 (3) paredz minētās regulas I pielikumā uzskaitītas konkrētas barības un pārtikas, kas nav dzīvnieku izcelsmes barība un pārtika, pastiprinātu importa oficiālo kontroli. Attiecībā uz kaltētām pupiņām no Nigērijas šāda pastiprināta kontrole ir noteikta kopš 2013. gada 1. jūlija saistībā ar pesticīdu atlieku klātbūtni.
            
         
               (3)
            
            
               Nigērijas izcelsmes kaltētu pupiņu oficiālajās kontrolēs, ko dalībvalstis veic saskaņā ar Regulu (EK) Nr. 669/2009, ir konstatēts, ka vēl joprojām bieži netiek ievērotas pārtikas aprites tiesību aktu prasības attiecībā uz pesticīdu atliekām. Pēc vairāk nekā viena gada, kura laikā tika veiktas biežākas kontroles uz Savienības robežām, netika novēroti situācijas uzlabojumi.
            
         
               (4)
            
            
               Kopš 2013. gada janvāra, izmantojot ātrās brīdināšanas sistēmu pārtikas un barības jomā, ir saņemti vairāk nekā 50 paziņojumi par Nigērijas izcelsmes kaltētām pupiņām un gandrīz visos no tiem tiek ziņots par neatļautās aktīvās vielas dihlorfosa klātbūtni tādos daudzumos, kas ievērojami pārsniedz Eiropas Pārtikas nekaitīguma iestādes provizoriski noteikto akūto standartdevu.
            
         
               (5)
            
            
               Minētie rezultāti liecina, ka minētās pārtikas imports rada nopietnu risku cilvēku veselībai un šādu risku nevar pietiekami ierobežot ar attiecīgo dalībvalstu veiktiem pasākumiem. Tādēļ ir lietderīgi pārtraukt Nigērijas izcelsmes kaltētu pupiņu importu Savienībā, kamēr Nigērijas iestādes nav konkrēti apliecinājušas, ka ir ieviesta pienācīga oficiālās kontroles sistēma, kas nodrošinātu, ka attiecīgie produkti atbilst attiecīgajām pārtikas aprites tiesību aktu prasībām.
            
         
               (6)
            
            
               Minētās pārtraukšanas rezultātā nebūtu jāveic Nigērijas izcelsmes kaltētu pupiņu importa pastiprināta oficiālā kontrole. Tādēļ attiecīgi jāgroza Regula (EK) Nr. 669/2009.
            
         
               (7)
            
            
               Lai Nigērijai būtu pietiekami daudz laika sniegt informāciju un apsvērt piemērotus riska pārvaldības pasākumus, kaltētu pupiņu imports būtu jāpārtrauc līdz 2016. gada 30. jūnijam.
            
         
               (8)
            
            
               Šajā regulā paredzētie pasākumi ir saskaņā ar Augu, dzīvnieku, pārtikas aprites un dzīvnieku barības pastāvīgās komitejas atzinumu,
            
         IR PIEŅĒMUSI ŠO REGULU.
   1. pants
   Šo regulu piemēro attiecībā uz visām Nigērijas izcelsmes kaltētām pupiņām, ko deklarē ar KN kodu 0713 39 00.
   2. pants
   Šīs regulas 1. pantā minēto pārtiku aizliegts importēt Savienībā.
   3. pants
   Visus izdevumus, kas rodas, piemērojot šo regulu, sedz sūtījuma saņēmējs vai tā aģents.
   4. pants
   Regulas (EK) Nr. 669/2009 I pielikumā svītro šādu ierakstu:
   
      
                  “Kaltētas pupiņas
                  
                     
                        (Pārtika)
                     
                  
               
               
                  0713 39 00
               
               
                   
               
               
                  
                     Nigērija (NG)
                  
               
               
                  Pesticīdu atliekas (2)
               
               
                  50”
               
            
   5. pants
   Šī regula stājas spēkā nākamajā dienā pēc tās publicēšanas Eiropas Savienības Oficiālajā Vēstnesī.
   To piemēro līdz 2016. gada 30. jūnijam.
   
      Šī regula uzliek saistības kopumā un ir tieši piemērojama visās dalībvalstīs.
      Briselē, 2015. gada 18. jūnijā
      
         
            Komisijas vārdā –
         
         
            priekšsēdētājs
         
         Jean-Claude JUNCKER
      
   
   
      (1)  OV L 31, 1.2.2002., 1. lpp.
   
   
      (2)  OV L 165, 30.4.2004., 1. lpp.
   
   
      (3)  Komisijas 2009. gada 24. jūlija Regula (EK) Nr. 669/2009, ar ko īsteno Eiropas Parlamenta un Padomes Regulu (EK) Nr. 882/2004 saistībā ar dzīvnieku barības un pārtikas, kas nav dzīvnieku izcelsmes barība un pārtika, pastiprinātu importa oficiālo kontroli un groza Lēmumu 2006/504/EK (OV L 194, 25.7.2009., 11. lpp.).